Kommissionens beslutning

af 21. maj 2003

om medlemsstaternes forlængelse af fristen for midlertidige godkendelser af de nye aktive stoffer iodosulfuron-methyl-natrium, indoxacarb, S-metolachlor, Spodoptera exigua nuklear polyhedrosevirus, tepraloxydim og dimethenamid-P

(meddelt under nummer K(2003) 1583)

(EØS-relevant tekst)

(2003/370/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/31/EF(2), særlig artikel 8, stk. 1, fjerde led, og

ud fra følgende betragtninger:

(1) I henhold til artikel 6, stk. 2, i direktiv 91/414/EØF modtog Tyskland i december 1998 fra AgrEvo GmbH (nu Bayer CropScience) en ansøgning om at optage det aktive stof iodosulfuron-methyl-natrium i bilag I til direktiv 91/414/EF. Ved Kommissionens beslutning 1999/392/EF(3) blev det bekræftet, at dossieret var "fuldstændigt" og derfor kunne anses for principielt at opfylde data- og informationskravene i bilag II og III til direktivet.

(2) I oktober 1997 modtog Nederlandene fra Du Pont de Nemours en lignende ansøgning om indoxacarb. Dossieret blev erklæret fuldstændigt ved Kommissionens beslutning 98/398/EF(4).

(3) I august 1997 modtog Belgien fra Novartis NV (nu Syngenta) en lignende ansøgning om S-metolachlor. Dossieret blev erklæret fuldstændigt ved Kommissionens beslutning 98/512/EF(5).

(4) I juli 1996 modtog Nederlandene fra Biosys en lignende ansøgning om Spodoptera exigua nuklear polyhedrosevirus. Dossieret blev erklæret fuldstændigt ved Kommissionens beslutning 97/865/EF(6).

(5) I september 1997 modtog Spanien fra BASF AG en lignende ansøgning om tepraloxydim. Dossieret blev erklæret fuldstændigt ved beslutning 98/512/EF.

(6) I april 1999 modtog Tyskland fra BASF AG en lignende ansøgning om dimethenamid-P. Dossieret blev erklæret fuldstændigt ved Kommissionens beslutning 1999/555/EF(7).

(7) Bekræftelsen af, at dossiererne er fuldstændige, er en forudsætning for, at der kan foretages en grundig behandling af dem, og for at medlemsstaterne foreløbigt kan godkende plantebeskyttelsesmidler, der indeholder de pågældende aktive stoffer, for en periode på højst tre år, samtidig med at betingelserne i direktivets artikel 8, stk. 1, navnlig kravet om, at der skal foretages en grundig vurdering af det aktive stof og plantebeskyttelsesmidlet ud fra direktivets krav, opfyldes.

(8) For disse aktive stoffer er virkningerne på menneskers sundhed og miljøet blevet vurderet i henhold til direktivets artikel 6, stk. 2 og 4, for de anvendelser, der er foreslået af de pågældende ansøgere. De rapporterende medlemsstater har forelagt Kommissionen udkast til vurderingsrapporter (for iodosulfuron-methyl-natrium den 30. maj 2000, for indoxacarb den 7. februar 2000, for S-metolachlor den 3. maj 1999, for Spodoptera exigua nuklear polyhedrosevirus den 9. november 1999, for tepraloxydim den 21. januar 2001 og for dimethenamid-P den 26. september 2000).

(9) Gennemgangen af dossiererne fortsætter efter, at de rapporterende medlemsstater forelagde udkastene til vurderingsrapporter for Kommissionen, og det vil ikke være muligt at afslutte evalueringen af dossiererne inden for den periode, der er fastsat i direktiv 91/414/EØF.

(10) Da den hidtidige evaluering ikke giver anledning til umiddelbar bekymring, bør medlemsstaterne kunne forlænge de midlertidige godkendelser af plantebeskyttelsesmidler, der indeholder de pågældende aktive stoffer, for en periode på 24 måneder i overensstemmelse med direktivets artikel 8, så undersøgelsen af dossiererne kan fortsætte. Det forventes, at evalueringen kan afsluttes og der kan træffes beslutning om eventuel optagelse af de pågældende aktive stoffer i bilag I inden for 24 måneder.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Medlemsstaterne kan forlænge midlertidige godkendelser af plantebeskyttelsesmidler, der indeholder iodosulfuron-methyl-natrium, indoxacarb, S-metolachlor, Spodoptera exigua nuklear polyhedrosevirus, tepraloxydim og dimethenamid-P, for en periode på højst 24 måneder fra datoen for denne beslutnings vedtagelse.

Artikel 2

Denne beslutning er rettet til medlemsstaterne.

Udfærdiget i Bruxelles, den 21. maj 2003.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EUT L 101 af 23.4.2003, s. 3.

(3) EFT L 148 af 15.6.1999, s. 44.

(4) EFT L 176 af 20.6.1998, s. 34.

(5) EFT L 228 af 15.8.1998, s. 35.

(6) EFT L 351 af 23.12.1997, s. 67.

(7) EFT L 210 af 10.8.1999, s. 22.